EUROOPAN PARLAMENTIN PÄÄTÖSLAUSELMA,

annettu 29 päivänä huhtikuuta 2015,

joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2013, pääluokka VIII – Euroopan oikeusasiamies

EUROOPAN PARLAMENTTI, joka

on tyytyväinen siihen, että tilintarkastustuomioistuin totesi varainhoitovuotta 2013 koskevassa vuosikertomuksessaan, ettei se ollut havainnut merkittäviä puutteita Euroopan oikeusasiamiehen henkilöresursseihin ja hankintamenettelyihin liittyvillä tarkastetuilla aihealueilla;

tähdentää, että oikeusasiamiehen talousarvio on luonteeltaan puhtaasti hallinnollinen ja että vuonna 2013 se oli yhteensä 9 731 371 euroa (vuonna 2012 se oli 9 516 500 euroa), josta 7 567 371 euroa osoitettiin osastoon 1 (toimielimeen sidoksissa olevaa henkilöstöä koskevat menot), 1 606 700 euroa osastoon 2 (kiinteistöt, irtain omaisuus, laitteet ja sekalaiset käyttömenot) ja 557 300 euroa osastoon 3 (toimielimen suorittamista yleisistä tehtävistä aiheutuvat menot);

toteaa, että kokonaismäärärahoista 98,20 prosenttia sidottiin (98,30 prosenttia vuonna 2012) ja 91,82 prosenttia maksettiin (88,69 prosenttia vuonna 2012) ja että käyttöaste oli 98,20 prosenttia (95,88 prosenttia vuonna 2012); on tyytyväinen vuoden 2013 tuloksiin;

ottaa huomioon, että oikeusasiamies on sitoutunut kehittämään edelleen järjestelmäänsä, jolla parannetaan palvelukseenotto- ja hankintamenettelyjen seurannan ja valvonnan oikea-aikaisuutta; kannustaa oikeusasiamiestä valvomaan edelleen etuuksien hallinnointia ja parantamaan tuloksellisuuttaan;

panee huolestuneena merkille valtaisat erot eri toimielinten käännöskustannuksissa; pyytää näin ollen kääntämistä käsittelevää toimielinten välistä työryhmää tutkimaan kyseisten erojen syitä ja ehdottamaan ratkaisuja tasapainon saavuttamiseksi ja käännöskustannusten yhdenmukaistamiseksi tinkimättä kuitenkaan työn laadusta ja kielellisestä monimuotoisuudesta; toteaa, että tätä varten työryhmän olisi käynnistettävä uudestaan toimielinten välinen yhteistyö parhaiden käytäntöjen ja tulosten jakamiseksi ja sen määrittämiseksi, millä aloilla yhteistyötä tai sopimuksia toimielinten välillä voidaan lujittaa; toteaa, että työryhmän olisi myös pyrittävä kehittämään käännöskustannusten yhdenmukainen esittämismenetelmä, jota kaikki toimielimet voivat käyttää ja jolla yksinkertaistettaisiin kustannusten analysointia ja vertailua; toteaa, että työryhmän tulokset olisi esitettävä vuoden 2015 loppuun mennessä; pyytää toimielimiä osallistumaan aktiivisesti toimielinten välisen työryhmän työskentelyyn; muistuttaa tässä mielessä, että unionin toimielinten monikielisyyden kunnioittaminen on olennaista, jotta kaikille unionin kansalaisille taattaisiin yhdenvertainen kohtelu ja yhtäläiset mahdollisuudet;

panee merkille vuoden 2013 tarkastuskertomuksiin sisältyvät sisäisen tarkastajan päätelmät, joiden mukaan sisäiset hallinto- ja valvontajärjestelmät ovat vaikuttavia ja tehokkaita ja kaikki avoinna olleet toimet on saatettu päätökseen;

12.

panee tyytyväisenä merkille, että vuonna 2013 tutkittavana olevien tapausten ratkaisemisessa päästiin yli 70 prosentin tavoitteen; toteaa, että 18 kuukaudessa ratkaistujen tutkimusten osuus on noussut 79 prosentista 81 prosenttiin, mutta on edelleen oikeusasiamiehen asettamien tavoitteiden alapuolella; katsoo, että 90 prosentin tavoite on realistinen ja saavutettavissa; odottaa, että tavoitteeseen päästään vuonna 2014 ja tulokset kerrotaan yksityiskohtaisesti vuotuisessa toimintakertomuksessa; pitää myönteisenä erityisten oma-aloitteisten tutkimusten käynnistämistä ja pyytää tietoja niiden ensimmäisistä tuloksista;